Worcester F 80 Distinctiones

202 Prelati ponuntur

Prelati ponuntur. Ponuntur in loco eminenciori, ut sicut alios precellunt status dignitate, ita et premineant vite sanctitate. Vnde Gregorius, in *Moralibus*, moribus debet prospicuus, qui ceteris preponitur imitandus. Et Bernardus, *Ad Eugenium*, audite canticum, minus suave sed salubre. Monstruosa res gradus summus, et animus infimus, sedes prima, et vita yma, lingua magniloqua, et manus otiosa, sermo multus,

/fol. 287ra/

et fructus nullus. Ideo Constantinus Imperator matri sue Helene, rescripsisse fertur quanto excellenciorem locum tenemus inter homines, tanto omni patemus aspectibus. Ideo non solum irreprehensibile sed etiam laudabile debet esse, quod volumus lapis magnus, de monte corruens plures lapides secum trahit, sic de prelato. Vnde Gregorius in *Pastorale*, cum pastor per abrupta viciorum graditur, necesse est ut ad precipicium grex sequatur. Qui ergo in alto sunt debent vereri casum. Vnde Bernardus, *Ad Eugenium*, nunc de filio factus es mihi pater. Qui post me venit, ante me factus est. Fateor[[1]](#footnote-1) non invideo, sed considero gradum et vereor casum fatigium dignitatis considero et per speculum reformido illud Psal. [48:13]: *Homo, cum in honore esset, non intellexit*.

¶ Item debet prelatus recolere quod quanto gradus alcior tanto lapsus grauior, [4] Reg. 1[:2]: *Cecidit Ochozias per cancellos cœnaculi*. Et illud donati propositi, quot accidunt vnum quid casus tantum. Quot casus Domino accusatius et ablatius. Debet enim timere accusare de crimine et auferri a regimine. Sic ignominose cadere. Item, sicut oculus in alto iudicat inferiora esse modica, sic quandoque prelatus iudicat de subditis, Eccli. 32[:1]: *Rectorem te posuerunt? noli extolli*. Et Deut. 17[:20] dicitur de nouo rege, *Nec elevetur cor ejus* per *superbiam super fratres suos*. Item, quod prelatus habet vnum os et duas manus instruitur quod debet pocius intendere circumspectori quam locucioni, operi quam sermoni. Nam prelatum decet[[2]](#footnote-2) esse pauciloquium et multificum. Ideo dicit Job 29[:25, 22]: *Cum sederem quasi rex*, etc., *stillabat* *super* eos *eloquium meum*. Non dicit mundabit. Melius est enim quod aures hominum sint sitibunde ad principis affatum audiendum, quam quod[[3]](#footnote-3) suis affatibus sacientur et tedium paciantur. Vnde cum quidam quereret a Socrate, quomodo sibi famam optimam posset comperare, respondit, si feceris optima et locutus fueris pauca.

¶ Item, prelatus velut oculus debet speculari pro toto corpore,[[4]](#footnote-4) Ezech. 3[:17]: *Fili hominis, spe-*

*culatorem dedi te domui Israël*. Specu-

/fol. 287rb/

latoris est vigilatoris est vigilare et pericula precauere. Vnde Bernardus, *Super cantica*, homilia 77, parum est[[5]](#footnote-5) hodie vigilibus nostris si non seruant nos, nisi et perdant. Ad nullum Dominicae comminationis tonitrum expergiscuntur. Quem dabis mihi de numero eorum qui non magis inuigilet euacuandis marsupiis quam extirpandis viciis. O vtinam tam vigiles essent ad curam, quam alacres sunt ad cathedram. O vtinam vigilarent sicut grues, ut scilicet, lapillum tenerent in pede, id est, Christum in mente, qui si a pede propter sompnum surrepcionis ceciderit, clamet per confessionem, ut dormientes excitet. Ideo Prou. 6[:1, 3-4]: *Fili, si spoponderis pro amico*. *Discurre, festina, suscita amicum tuum*. *Ne dederis somnum oculis tuis*. Sed Isai. 56[:10] dicitur, *Speculatores ejus omnes cæci*. Sunt enim ut Hely cecutientes in ociose sedentes de exercitu Domini rumores scrutantes, sed laborare exterius nolentes [1 Reg. 1:9]. Sunt etiam ut Jacob cecuciens qui cancellatis manibus dextram super Effraym qui interpretur frugifer posuit quia principalem intencionem terrenis infigunt, [Gen. 48:5]. Sed super Manassen qui interpretur obliuio sinistram posuit quia celestia omnino obliti sunt, ceci sunt, [Gen. 48:13]. Etiam velut Lamek qui feram putauit, sagittare sed interfecit hominem, [Gen. 4:23]. Sic hodie multi putant persequi culpam, set persequntur personam secundum Hebreos [8:7]. Iste Lamek legitur primo cecitatem incurrisse et bigamiam induxisse, [Gen. 4:23]. Sic ex prelatorum cecitate certum est bigamiam in ecclesia primo prouenisse, [2] Reg. 5[:6], Jebusie dixerunt ad Dauid, *Non* intrabis *huc, nisi* *abstuleris cæcos et claudos*. Ceci sunt quorum intellectus excecatur per ignoranciam affectus per maliciam. Claudus est qui habens duo beneficia quasi inequales habens tibias in neutro residet. Isti dicuntur [2 Kings 5:6] in muris Jerusalem poni et[[6]](#footnote-6) ingressum Dauidum prohibere, quia tales hodie preficiuntur qui bonos impediunt promoueri. Isti non possunt dicere cum Job 29[:15]: *Oculus fui cæco, et pes claudo*.

¶ Item, Bernardus, monstruosa res est speculator cecus, doctor[[7]](#footnote-7) inscius, preco mutus. Isti tamen quandoque licet habeant scienciam non tamen secundum eam dirigunt vitam suam. Similes in

/fol. 287va/

pauoni qui in cauda multos habet oculos, sed illis nichil vident quia tales non degustant secundum scienciam, [4] Reg. 7[:2]: *Videbis oculis tuis, et inde non* gustabis. Item, sicut oculus debilitatur senescente[[8]](#footnote-8) corpore. Sic prelati qui sunt oculi ecclesie hiis diebus caligant, Ysai. 24[:2]: *Erit sicut populus, sic* et *sacerdos*. Item ecclesia bene figuratur per statua Nabuchodonosor, Dan. 2[:38]: Cuius *caput aureum*. De quo vide supra capitulo [65] Ecclesia.

¶ Item, prelatus debet infirmitatibus subditorum compati. Sic Job [30:25]: *Flebam*, inquit, *super eo qui afflictus erat*. [2] Cor. 11[:29]: *Quis infirmatur, et ego non infirmor*? Philip. 1[:8]: *Testis est mihi Deus, quomodo cupiam vos omnes in visceribus*. Exemplum in historia de Cedro [Cecrops] quomodo moriebatur pro salute populi sui. Ergo erubescant prelati nostri merces qui non se opponunt murum pro domo Domini. Sed sicut dicitur Luc. 10[:31], viso sauciato sacerdos et levita preterierunt. Vnde Bernardus, *Ad Eugenium*, cotidianas expensas cotidiano scrutinio rimamur, set continua gregis detrimenta nescimus. Cadit asina, et non est qui sublevet, perit anima,[[9]](#footnote-9) et non est qui reputet. Vnde quidam, Non querunt animas set aras, non vera set era, non equum set equum, non inopes sed opes. Quesitum fuit aliquando cur oua strucionum penderent in ecclesia iuxta crucifixum. Et responsum fuit ne prelati strucciones imitarentur quo ad filiorum neclectum. Quia Job 39[:14] dicitur de struthione quod induratur ad filios quasi non sint sui.

¶ Item, quesitum fuit qui essent homines qui sepius mentirentur. Et responsum fuit quod sacerdotes et clerici eo quod dicant cotidie [Psal. 118:53]: *Defectio tenuit me*,[[10]](#footnote-10) *pro peccatoribus derelinquentibus[[11]](#footnote-11) legem tuam*.

¶ Item cum prelati sunt in ecclesia sicut oculi in corpore et oculus habet pilos in palpebris quorum quantitas progressu temporis non augetur, instruuntur prelati et viri eccliastici vt temporalia non nimis multiplicent sed mediocribus sint contenti. Sed in tantum homine creuerunt pili eorum vt dicatur illud Ysai. 13[:21]: *Habitabunt ibi struciones, et pilosi saltabunt ibi*.[[12]](#footnote-12)Strucio pennas habet et pre grauedine volare non possunt, designat ypocritas prelatos qui opera Satantis

/fol. 287vb/

ostentant. Sed ad celum minime volant. Item sicut macula[[13]](#footnote-13) maior et periculosior apparet in oculo quam in alio membro, sic peccatum maius et deformius est in prelato quam in subdito et maius est in presbitero quam in laico. Spina plus ledit oculum quam pedem et respectiue peccatum laici est sicut festuca peccatum sacerdotis sicut turbes, Matt. 7[:3]: *Quid autem vides festucam in oculo fratris, trabem* autem *in tuo non vides*? Vnde Juuenal, omne animi vicium, etc. In cuius rei figura Moyses numerauit[[14]](#footnote-14) plures immundicias aui quam piscium aut animalium, Deut. 14[:3-10]. Quia ceteris paribus illud peccatum grauius est in clerico quam in laico. Sicut

enim sacerdos bonus melioris est condicionis quam bonus laicus. Sic sacerdos malus peior est quam malus laicus. Nam sacerdos si malus officium ad quod tenetur non potest exercere sine peccato, quod tamen potest laicus quamuis malus sit. Vnde sicut bonus sacerdos vocatur angelus Dei, Mala. 2[:7]: *Labia sacerdotis custodiunt scientiam*, etc. Sic sacerdos malus vocari potest angelus Sathane. Nam sicut diabolus peccat in opere suo quamuis in se sit opus bonum et bona creatura Dei quia totum quod facit sic cum animo malo, sic in sacerdos malus peccat etiam bonum opus agendo. Et sicut periculosius est dormire super[[15]](#footnote-15) equum quam super colum. Sic grauius peccat prelatus quam subditus. In cuius signum [1 Reg. 4:18] Hely *de sella* corriens expirauit. Item cum subdite pendeant a collo prelatimenti, illo corruunt et ceteri. Vnde Ysai. 3[:6]: *Princeps noster* est, *ruina hec sub manu tua*. Et sicut videmus quod defectus naute in remigando, sed defectus naueleri regentis nauem in fine, sic magis nocent prelati, Eccli. 10[:3]: *Rex insipiens perdet populum*. Hic nota quod principes in libro Numerorum [25:1-4] non peccauerunt cum Madianitis sed populus. Et tamen principes suspensi sunt pro delicto populi quia aliquando culpa subditi prouenit ex negligencia prelati.

¶ Item, in sole non est macula sicut videmus in luna. Sic prelatus instar solis debet radiis suis ceteros illustrare. Lutum luxurie desiccare, glaciem auaricie dissoluere. Vnde sine misterio

/fol. 288ra/

non est quod raro in scriptura fit mencio de solis obscuratione quin statim subsequatur de lune et stellarum obtenebratione, Ysai. 13[:10]: Tenebratus *est sol in ortu suo, et luna non splendebit*.

¶ Item Joel. 2[:31]: *Sol convertetur in tenebras, et luna in sanguinem*. Helinandus diceret quod prelati et principes sicut medici numquam debent grauioribus vti remediis, nisi quando bonum beneficio sanitas desperatur. Vnde decet prelatum et principem senem esse moribus. Qui vice medicorum nunc exinacione, in repletis, nunc refectione in vacuis, nunc cauterio, nunc fomentis dolorem sedant. Si enim citharedus multa diligentia procurat quomodo oberrantis cordae vitium compescatur, quanto maiori solicitudine oportet prelatum moderari subditos ut eos qui unius moris faciat habitare in domo.

¶ Tutius est, enim chordam remittere, quam intensius protendere. Remissa enim corda artificio convalescit. Rupta autem chorda nulla arte[[16]](#footnote-16) reparatur. Vnde Chrysostomus, si erramus modicam penitentiam imponendo, nonne melius est propter misericordiam reddere rationem, quam propter nimiam seueritatem succumbere penitentem.

1. fateor ] Lambeth, F 128 *corr.* fateo. [↑](#footnote-ref-1)
2. decet ] Lambeth, F 128 *om*. F 80. [↑](#footnote-ref-2)
3. quod ] Lambeth, F 128 *om.* F 80. [↑](#footnote-ref-3)
4. corpore ] Lambeth, F 128 *corr*. tempore F 80. [↑](#footnote-ref-4)
5. est ] *add*. est F 80. [↑](#footnote-ref-5)
6. et ] *add*. et F 80. [↑](#footnote-ref-6)
7. doctor ] Lambet, F 128 *corr*. doctus F 80. [↑](#footnote-ref-7)
8. senescente ] *add*. ~~opere~~ F 80. [↑](#footnote-ref-8)
9. anima ] Lambeth, F 128 *om.* F 80. [↑](#footnote-ref-9)
10. me ] Lambeth, F 128 *om*. F 80. [↑](#footnote-ref-10)
11. derelinquentibus ] Lambeth, F 128 *om.* F 80. [↑](#footnote-ref-11)
12. ibi ] Lambeth *om.* F 80. [↑](#footnote-ref-12)
13. macula ] Lambeth *om.* F 80. [↑](#footnote-ref-13)
14. numerauit ] *corr*. murmurauit F 80. [↑](#footnote-ref-14)
15. super ] *add*. ~~eum~~ F 80. [↑](#footnote-ref-15)
16. arte ] Lambeth, F 128 *corr.* parte F 80. [↑](#footnote-ref-16)